ΓΡΑΠΤΗ ΕΡΩΤΗΣΗ E-0605/98

υποβολή: Angela Sierra González (GUE/NGL) προς την Επιτροπή

(4 Μαρτίου 1998)

Θέμα: Διακοπή αλιευτικών δραστηριοτήτων για βιολογικούς λόγους στα ύδατα του Μαρόκο

Προσφάτως η Κυβέρνηση του Μαρόκο επιμήκυνε την περίοδο διακοπής δραστηριοτήτων κατά τους μήνες Μάρτιο και Απρίλιο στα αλιευτικά ύδατα της Σαχάρας.

Η εν λόγω απόφαση σημαίνει, σύμφωνα με διάφορους εκπροσώπους του αλιευτικού τομέα, παραβίαση της συμφωνίας αλιείας μεταξύ Ευρωπαϊκής Ένωσης και Μαρόκου η οποία προέβλεπε την πραγματοποίηση προσαρμογών αλλά όχι την επιμήκυνση της περιόδου διακοπής των δραστηριοτήτων για βιολογικούς λόγους κυρίως μάλιστα αφού το Μαρόκο δεν έχει ακόμα θέσει σε εφαρμογή το "αλιευτικό σχέδιο" το οποίο επρόκειτο να περιορίσει την αλιεία κεφαλοπόδων στη ζώνη αναπαραγωγής των ιχθύων.

Όπως τουναντίον φαίνεται η αφρικανική αυτή χώρα αύξησε τις αλιευτικές της δραστηριότητες θέτοντας μεν σε κίνδυνο τα αλιεύματα λόγω υπερεκμετάλλευσης των αποθεμάτων της ζώνης, μη τηρώντας δε τις συστάσεις των επιστημόνων για τη διατήρηση του αλιευτικού πλούτου της περιοχής.

Ποιά είναι η άποψη της Επιτροπής για το εγκριθέν μέτρο περί επιμηκύνσεως του χρόνου διακοπής των αλιευτικών δραστηριοτήτων για βιολογικούς λόγους στην αλιευτική περιοχή της Σαχάρας;

Επηρεάζει αυτή η διακοπή των δραστηριοτήτων τους αλιευτικούς στόλους κεφαλοπόδων στο Μαρόκο; Τηρεί η εν λόγω χώρα την αλιευτική συμφωνία με την Ευρωπαϊκή Ένωση;

Τι μέτρα προτίθεται να λάβει η Επιτροπή για να αποφευχθεί η διακριτική μεταχείριση των σκαφών, κυρίως δε της Ισπανίας, τώρα που θα εφαρμοσθεί στην περιοχή η διακοπή δραστηριοτήτων για βιολογικούς λόγους;

Ποιες εκθέσεις ή μελέτες υφίστανται οι οποίες να συνιστούν την επιμήκυνση του χρόνου διακοπής δραστηριοτήτων για βιολογικούς λόγους στην προαναφερθείσα αλιευτική ζώνη;

Απάντηση της καςBonino εξ ονόματος της Επιτροπής

(20 Απριλίου 1998)

H Kοινότητα απέδιδε πάντοτε πολύ μεγάλη σημασία στην διατήρηση και στην ορθολογική διαχείριση των αλιευτικών πόρων. Στο πλαίσιο της συμφωνίας με το Μαρόκο η Κοινότητα είχε πάντοτε θετική στάση στην ανάπτυξη μίας υπευθύνως ασκούμενης αλιείας που μπορεί να εγγυηθεί την μακροπρόθεσμη βιωσιμότητα του τομέα, και ιδίως της αλιείας των κεφαλόποδων που έχει μεγάλη σημασία για τους στόλους των δύο μερών.

Στο πλαίσιο αυτό, η Επιτροπή είναι της άποψης ότι η βιολογική ανάπαυλα δεν αποτελεί τμήμα της πανοπλίας των μέτρων προστασίας του πόρου. Για αυτό το λόγο, το μέτρο αυτό πρέπει να ενταχθεί σε ένα επιχειρησιακό πλαίσιο μέτρων διατήρησης, που το Μαρόκο δεσμεύθηκε να λάβει, τα οποία μέτρα θα αφορούν το βιομηχανικό και βιοτεχνικό στόλο του που αλιεύει κεφαλόποδα κυρίως προς το συμφέρον των δύο μερών.

Η γνώμη αυτή υποστηρίχθηκε πάντοτε από τους διάφορους σχετικούς επιστήμονες και ερευνητές, οι οποίοι αναγνωρίζουν ότι η περίοδος της βιολογικής ανάπαυλας αμβλύνει την πίεση αλιείας για να νέα ψάρια, παράλληλα όμως δείχνει την ανάγκη λήψης αναγκαίων συμπληρωματικών μέτρων.

Όσον αφορά την μονομερή εφαρμογή από το Μαρόκο της παράτασης της περιόδου βιολογικής ανάπαυλας, που επηρεάζει τους ευρωπαϊκούς και μαροκινούς στόλους αλιείας κεφαλόποδων, η Επιτροπή συνέχισε τις προσπάθειες της για να εξασφαλίσει την τήρηση των υποχρεώσεων που προκύπτουν από τις συμβάσεις για να αποφευχθεί οποιαδήποτε ενδεχόμενη διακριτική μεταχείριση.